जयपुर, 16 अक्टूबर(एजेन्सी)। आर. के. ग्रुप की देश की अग्रणी सीमेंट विनिर्माण इकाई में से एक, वंडर सीमेंट ने नरडाना, तालुका, शिंदखेड़ा- जिला-धुले, महाराष्ट्र में अपनी सीमेंट ग्राइंडिंग यूनिट का उद्घाटन किया। धुले से 30 किलोमीटर दूर स्थित नरडाना यूनिट की सीमेंट ग्राइंडिंग क्षमता प्रतिवर्ष 2 मिलियन टन है। विश्वस्तरीय प्रौद्योगिकी और पूर्ण स्वचालन तंत्र के साथ 450 करोड़ रुपये की अनुमानित लागत से इस यूनिट की स्थापना की गई है, जो कंपनी को निरंतर उच्च गुणवत्ता युक्त उत्पाद की आपूर्ति करने में सक्षम बनाती है। उत्पाद को उपभोक्ताओं तक पहुंचाने से पूर्व उच्चस्तरीय गुणवत्ता जांच एवं परीक्षण की एक श्रृंखला से गुजारा जाएगा। जे.सी. तोषनीवाल एमडी, वंडर सीमेंट ने कहा कि अब तक यात्रा बेहद उत्साह जनक रही है, तथा मौजूदा बाजारों में वंडर सीमेंट की हिस्सेदारी इस बात का प्रमाण है। केंद्रित ऊर्जा रचनात्मकता और अनुशासन के साथ हमारी कई नई पहलों के सशक्त परिणाम सामने आए हैं। नए क्षेत्रों में पूंजीकरण के लिए लॉजिस्टिक्स की लागत को अनुकूलतम बनाने के साथ-साथ बाजार को निर्बाध सेवा उपलब्ध कराने पर पूरी तरह ध्यान देने की आवश्यकता होती है। नरडाना, धुले में हमारी ग्राइंडिंग यूनिट का शुभारंभ इसी दृष्टिकोण के साथ उठाया गया एक कदम है, जो महाराष्ट्र और इसके निकटवर्ती राज्य में विकास को प्रेरित करेगा। वित्त-वर्ष 2020 के अंत तक 2500 करोड़ रुपये के अनुमानित निवेश के साथ देश में ग्राइंडिंग यूनिट के साथ-साथ अतिरिक्त क्लिंकर प्रोडक्शन लाइन की स्थापना के संदर्भ में हमने अपने समग्र विस्तार योजना की घोषणा पहले ही की थी, जिसके एक हिस्से के रूप में हमने पहले चरण में कार्यान्वयन के लिए धुले परियोजना में 450 करोड़ रुपये का निवेश किया है। निम्बाहेडा संयंत्र में निर्माणाधीन अतिरिक्त क्लिंकर प्रोडक्शन लाइन के साथ विस्तार के दूसरे चरण की भी शुरुआत हो चुकी है। बाकी ग्राइंडिंग यूनिट के लिए हम देश के उत्तरी एवं मध्य क्षेत्र में सक्रियता पूर्वक मौजूदा संभावनाओं का मूल्यांकन कर रहे हैं और शीघ्र ही एक योजना तैयार करेंगे। इससे हमारी सीमेंट उत्पादन क्षमता प्रतिवर्ष 8.75 मिलियन टन से बढकर 11 मिलियन टन हो जाएगी।